Eskom vs. tesourie: Lynne Brown maak stem dik | Netwerk24
30 Augustus 2016 12:52
Lynne Brown. Foto: Argief
Lynne Brown, minister van openbare ondernemings, het Dinsdag haar voet neergesit en Eskom beveel om onmiddellik die inligting oor sy steenkoolkontrakte met Tegeta Exploration & Resources aan die tesourie te verskaf.
Die tesourie wil hê Eskom moet kommentaar lewer op ’n tesourie-verslag oor die steenkoolkontrakte wat al in April voltooi en vir kommentaar aan Eskom gestuur is. Die tesourie wag ook nog op ’n stelsel-gegenereerde lys van betalings wat Eskom aan Tegeta gedoen het.
Dit kom te midde van ’n openbare heen-en-weer-stryery tussen die tesourie en Eskom oor Eskom se samewerking al dan nie oor die tesourie se ondersoek na die steenkoolkontrakte.
Brown het op die radiostasie 702 gesê sy is bekommerd dat die stryery tussen Eskom en die tesourie daarop kan uitloop dat Eskom deur die kredietgraderingsagentskappe afgegradeer word.
Volgens berigte in die Sunday Times het die tesourie se ondersoek bevind Eskom het meer as R130 miljoen aan Tegeta betaal het vir steenkool waarvan die gehalte nie goed genoeg was om te gebruik nie.
Tegeta is ’n mynfirma wat deur die omstrede Gupta-familie besit word wat noue bande met pres. Jacob Zuma het, maar wat die naweek aangekondig het hulle gaan teen die einde van die jaar al hul belange in Suid-Afrika verkoop.
“Ek en die tesourie moet die kwessie oplos,” het Brown in die radio-onderhoud gesê.
Meer oor: Tegeta | Eskom | Lynne Brown | Tesourie
Tesourie pak Eskom oor kontrakte